
Având în vedere liberalizarea pieţei interne a gazelor naturale pentru clienţii noncasnici de la 1 ianuarie 2015, dorim să facem câteva precizări pentru înţelegerea corectă a aspectelor legate de furnizarea gazelor naturale la clienţii noncasnici, în contextul eliminării preţurilor finale reglementate pentru această categorie de clienţi. 

Piaţa de gaze naturale este compusă din piaţa reglementată şi piaţa concurenţială. 
Pe piaţa reglementată, furnizarea gazelor naturale se face numai conform contractului comercial încheiat în baza contractului-cadru de furnizare reglementată a gazelor naturale elaborat de ANRE, la preţul final reglementat aferent categoriei de clienţi în care este încadrat fiecare loc de consum al clientului final. Pe această piaţă, sistemele de preţuri şi tarife se stabilesc de ANRE. 
Pe piaţa concurenţială, furnizarea gazelor naturale se face în baza contractului comercial de furnizare negociată a gazelor naturale, la preţul şi în condiţiile negociate între furnizor şi clientul final de gaze naturale. Pe această piaţă, preţurile se formează pe baza cererii şi a ofertei, ca rezultat al mecanismelor concurenţiale. 
O altă diferenţă între cele două pieţe este că, pentru furnizarea în regim reglementat clienţii finali încheie contractul de furnizare reglementată a gazelor naturale cu furnizorul care are această obligaţie, în baza licenţei emise de ANRE, în timp ce clientul final de gaze naturale care optează pentru furnizarea în regim negociat poate încheia contractul de furnizare negociată cu oricare dintre titularii licenţei de furnizare a gazelor naturale emise de ANRE.
În acest context, menţionăm şi faptul că, de la data de 1 iulie 2007, toţi clienţii finali au libertatea de a-şi exercita dreptul de eligibilitate, respectiv de a-şi alege orice furnizor de gaze naturale dintre cei licenţiaţi de ANRE şi de a-şi negocia direct cu acesta contractul şi preţul pentru furnizarea gazelor naturale sau de a accepta o ofertă-tip publicată de către acesta.  Astfel, orice client final poate opta pentru  trecerea de la furnizarea în regim reglementat, la furnizarea în regim concurenţial, cu precizarea că dacă şi-au exercitat dreptul de eligibilitate, clienţii finali nu mai au dreptul să revină la furnizarea reglementată, în conformitate cu dispoziţiile Legii energiei electrice şi a gazelor naturale nr. 123/2012, cu modificările şi completările ulterioare. 
Data liberalizării pieţei interne a gazelor naturale pentru clienţii noncasnici (1 ianuarie 2015) este prevăzută de Legea energiei electrice şi a gazelor naturale nr. 123/2012, cu modificările şi completările ulterioare. În consecinţă, clienţii noncasnici au beneficiat de furnizarea gazelor naturale la preţ reglementat şi în baza contractului-cadru până la data de 31 decembrie 2014, după această dată preţurile finale reglementate pentru această categorie de clienţi încetându-şi aplicabilitatea.
Luând în considerare necesitatea încheierii până la această dată a contractelor de vânzare-cumpărare aferente furnizării gazelor naturale în regim negociat, ANRE a elaborat şi aprobat Ordinul nr. 107/2014, prin care a instituit un set de măsuri de ordin legislativ cu privire la furnizarea gazelor naturale la clienţii noncasnici, în perspectiva eliminării preţurilor finale reglementate pentru această categorie de clienţi. Totodată, pentru a asigura accesul tuturor clienţilor finali la informaţiile privind condiţiile comerciale de furnizare a gazelor naturale, în etapa precontractuală şi în etapa contractuală, ANRE a elaborat şi aprobat Ordinul nr. 106/2014. La dezbaterea publică a Ordinului ANRE nr. 106/2014 şi a Ordinului ANRE nr. 107/2014 au participat şi reprezentanţi ai Consiliului Concurenţei şi ai Autorităţii Naţionale pentru Protecţia Consumatorilor. 
În principal, Ordinul nr. 107/2014 a urmărit pe de o parte, informarea în mod direct de către furnizori a clienţilor noncasnici din piaţa reglementată cu privire la etapele şi implicaţiile liberalizării pieţei de gaze naturale pentru aceştia prin intermediul unor notificări lunare, iar, pe de altă parte, stabilirea regulilor privitoare la derularea raporturilor contractuale în care sunt implicaţi clienţii noncasnici, pe fondul trecerii acestora de pe piaţa reglementată pe piaţa concurenţială. Prin intermediul notificării directe, clienţii menţionaţi anterior au fost informaţi cu privire la încetarea aplicabilităţii preţurilor reglementate începând cu data de 1 ianuarie 2015 şi necesitatea încheierii până la 31 decembrie 2014 a contractelor de vânzare-cumpărare aferente furnizării gazelor naturale în regim negociat, oferta comercială propusă de către furnizorul lor pentru situaţia în care clientul alege să-şi exercite dreptul de eligibilitate şi să încheie cu acesta un contract, precum şi informaţii privind opţiunile clientului noncasnic în situaţia neacceptării ofertei propuse de furnizor. Astfel, clientul are dreptul să îşi alegă orice furnizor de gaze naturale şi să negocieze cu acesta contractul sau să accepte o ofertă-tip publicată de către acesta. În consecinţă, clienţii au posibilitatea exercitării dreptului de eligibilitate prin încheierea unui nou contract cu furnizorul actual sau schimbarea furnizorului de gaze naturale.     

Totodată, a fost introdusă o perioadă de tranziţie în intervalul 1 ianuarie – 30 iunie 2015, în care se asigură continuitatea furnizării gazelor naturale pentru acei clienţi noncasnici care nu au încheiat până la momentul liberalizării un contract de vânzare-cumpărare aferent furnizării negociate. Astfel, în situaţia în care clientul noncasnic din piaţa reglementată nu a încheiat, până la data de 31 decembrie 2014, cu furnizorul actual sau cu un alt furnizor un astfel de contract, acestuia i se asigură furnizarea gazelor naturale de către furnizorul actual, la preţul din oferta propusă, începând cu data de 1 ianuarie 2015 şi până la data încheierii de către acesta a unui contract aferent furnizării în regim negociat (care poate fi orice dată din această perioadă), dar nu mai târziu de data de 30 iunie 2015. 

De asemenea, pentru a da posibilitatea clientului final de a compara mai multe oferte, prin Ordinul nr. 106/2014, ANRE a instituit obligaţia furnizorului de a elabora oferte-tip pentru categoriile de clienţi finali aflaţi în portofoliul propriu, care se încadrează în categoriile de consum A1-A2 şi B1-B4. Ofertele-tip sunt publicate de furnizor pe pagina proprie de internet şi la punctul unic de contact, iar la cererea clientului final se pun la dispoziţie şi în formă tipărită sau în formă electronică, în mod gratuit. Astfel, furnizorii sunt obligaţi să îşi contureze o politică clară şi predictibilă de vânzare a gazelor naturale, iar prin vizualizarea şi compararea ofertelor publice ale funizorilor, clienţii finali pot lua mai uşor o decizie în ceea ce priveşte schimbarea sau nu a furnizorului la un moment dat, în raport cu interesele lor economice.

Prin  instituirea obligaţilor de informare în sarcina furnizorilor de gaze naturale, ANRE a urmărit ca acestea să permită clienţilor finali să aibă acces cu uşurinţă la informaţii privind ofertele existente pe piaţă, actualizate şi având un grad de detaliere suficient din punct de vedere al raportului preţ/servicii oferite. Aceste modalităţi de informare permit clienţilor finali să beneficieze de un volum de informaţii corespunzător nevoilor lor, astfel încât să le fie asigurată posibilitatea de a alege în cunoştinţă de cauză furnizorul de gaze naturale, în contextul unei competiţii sporite între furnizori. Pentru a veni în sprijinul clienţilor, Autoritatea Naţională de Reglementare în domeniul Energiei a afişat pe pagina de internet proprie "Lista operatorilor economici, titulari de licenţă de furnizare a gazelor naturale" și "Link-urile către ofertele-tip publicate pe paginile de internet ale furnizorilor", la adresa http://www.anre.ro/ro/gaze-naturale/informatii-de-interes-public/furnizori-gaze-naturale. Din datele solicitate de ANRE, în perioada 1 noiembrie 2014 - 15 ianuarie 2015,  aproximativ 33% din numărul de clienţi noncasnici reglementaţi şi-au exercitat dreptul de eligibilitate şi au încheiat cu furnzorii aleşi de ei contracte de vânzare-cumpărare pe piaţa concurenţială.

Totodată, menţionăm că în situaţia în care clientul final nu este mulţumit de contractul de furnizare a gazelor naturale existent, are dreptul să-şi schimbe furnizorul, în mod gratuit, cu respectarea condiţiilor/clauzelor contractuale, în termen de 21 de zile de la data solicitării. 

